Advokaat glo in hospitaal ná inspuit-aanvalAdv. Jaap Cilliers. Foto: Shayne Robinson/Sapa Die polisie het Donderdag gesê adv. Jaap Cilliers se aanval word nog nie ondersoek nie, aangesien Cilliers glo in ŉ hospitaal is en daar nog nie ŉ saak aanhangig gemaak is nie. “Die saak is nog nie by die polisie aangemeld nie. Ons verstaan Cilliers is in die hospitaal, miskien sal die saak in ŉ later stadium aangemeld word,” het ao. Ann Poortman, ŉ polisiewoordvoerder, aan Sapa gesê. “Vir ŉ saak om ondersoek te word, moet ŉ klagte eers aanhanging gemaak word.” Cilliers is Woensdag buite die Pretoriase hooggeregshof aangeval en met ŉ onbekende vloeistof ingespuit. Cilliers se voormalige hoëprofiel-kliënte sluit in dr. Wouter Basson, Jackie Selebi en die Waterkloof-vier, berig Beeld. Na wat berig word, het Cilliers uit die hof gestap nadat hy ŉ siviele saak afgehandel het. Hy het gevoel hoe iemand van agter teen hom vasloop en kort daarna ŉ steekpyn in sy boud gevoel. Hy is na ŉ dokter geneem wat bevestig het dat hy met iets ingespuit is. Cilliers is daarna na ŉ Pretoriase hospitaal geneem waar bloedtoetse gedoen is om vas te stel wat die vloeistof is. Die motief vir die aanval is nog nie bekend nie. Sapa